Title: Els joves eviten el control dels pares a internet
Course: Acompanyament 1x1

AVUI. 19.03.10
Els joves eviten el control dels pares a internet
Cada cop entren més menors a les xarxes socials | La policia adverteix del risc que corren els adolescents
Les xarxes socials cada cop tenen més usuaris menors, i d'això, com ja fa temps que adverteix la policia, se n'aprofiten determinats delinqüents amb objectius sexuals o econòmics. El risc és preocupant, perquè, segons una enquesta del govern, un 3,5% dels menors catalans afirmen que parlen o xategen per internet amb persones desconegudes. Per contra, el mateix estudi ha constatat que fins a un 28,8% dels pares mai, o gairebé mai, supervisen presencialment quin ús fan de la xarxa els seus fills.

"Si els pares no són capaços de protegir els seus fills en aquests nous entorns, els estaran exposant a riscos importants", va explicar ahir Jordi Bosch, secretari de Telecomunicacions i Societat de la Informació. Segons una enquesta feta a l'octubre, i que van respondre 431 joves d'entre 8 i 14 anys, un 63,6% dels menors tenen compte de correu electrònic i un 51,5% estan donats d'alta en serveis com Messenger o Facebook.

El 3,3% dels enquestats obren correus electrònics de persones que no coneixen, i un 3,5% admeten que xategen amb desconeguts. La majoria dels joves (65,9%) afirmen que, si troben alguna cosa estranya a internet, com ara fotografies de desconeguts i requeriments d'informació personal, ho expliquen als pares. Tanmateix, un 16,5% dels enquestats admeten que, si es troben en aquest cas, no ho diuen a ningú. Igualment, si algun desconegut proposa al menor quedar amb ell, o li demana fotos, un 9,7% asseguren que no ho diran a ningú, tampoc als pares.

Un 54,8% dels pares afirmen que revisen els historials del navegador d'internet, i un 29,5% naveguen amb els fills. Tanmateix, hi ha un 18% que no revisen mai, o gairebé mai, l'historial dels fills, i un 28,8% mai o poquíssimes vegades es connecten juntament amb el menor. Els resultats de l'estudi els va donar a conèixer ahir el conseller de Governació, Jordi Ausàs, en una visita al Centre de Seguretat de la Informació de Catalunya, que té la seu a Reus.